Fakulteti i Ekonomisë i Universitetit të Tiranës

Fakulteti i Ekonomisë i Universitetit të Tiranës është një nga gjashtë fakultetet e Universitetit të Tiranës.  Duke qënë një nga Fakultetet më me emër në vend, dhe një nga institucionet më të vjetra të arsimit të lartë në Shqipëri, Fakulteti i Ekonomisë ofron programe në shkenca ekonomike në të tre nivelet e mësimdhënies: Bachelor, Master dhe Doktoraturë.

 Historiku 
Fakulteti i Ekonomisë u themelua në vitin 1952, me emrin Instituti i Lartë i Ekonomisë. Me krijimin e Universitetit të Tiranës në vitin 1957, Instituti u riemërtua si "Fakulteti i Ekonomisë" dhe u bë pjesë e Universitetit të sapoformuar. Në atë kohë Fakulteti i Ekonomisë ofronte diploma vetëm në dy degë: Ekonomi dhe Kontabilitet.

Gjatë viteve që pasuan Fakulteti i Ekonomisë u zgjerua dhe në vitin 1990 ai ofronte programe studimi në gjashtë degë: Ekonomist për Industrinë, Ekonomist për Financë, Ekonomi Politike, Ekonomist për Tregtinë, Ekonomist për Statistikë dhe Merceologji. Gjatë viteve të diktaturës së proletariatit (1945-1991), programet mësimore të Fakultetit qenë ndërtuar mbi bazën e parimeve të ekonomisë të centralizuar dhe ideologjisë marksiste.  

Me ardhjen e pluralizmit,  Fakulteti i Ekonomisë u gjend përpara nevojës së riorganizimit të kurrikulave mësimore, me qëllim trajnimin e profesionistëve të aftë për të punuar në kushtet e ekonomisë së tregut. Aktualisht, si pasojë e Procesit të Bolonjës, Fakulteti operon në bazë të programeve të reja mësimore, të cilat janë të bazuara dhe të njëhsueshme me kurikulat e shkollave perëndimore, dhe të përshtatura ndaj kushteve konkrete të vendit tonë. 

 Struktura 

Këshilli i Fakultetit është organi epror kolegjial, i cili vendos për problemet më të rëndësishme të Fakultetit në fushën e mësimit, kërkimit shkencor dhe atë administrative e financiare. Këshilli përbëhet nga përfaqësues të personelit mësimor shkencor të Fakultetit, të punonjësve mësimorë, të administratës dhe të studentëve.  Mandati i Këshillit është 4 vjeçar.

Autoritetet drejtuese të Fakultetit janë Dekani dhe Përgjegjësat e Departamenteve.

Zëvendës Dekani është përgjegjës për veprimtarinë shkencore dhe procesin mësimor, ndërsa Kancelari është përgjegjës për ndjekjen e problemeve ekonomike dhe administrative të Fakultetit të Ekonomisë.

Departamente
 Departamenti i Statistikës dhe Informatikës të Zbatuar
 Departamenti i Ekonomiksit
 Departamenti i Manaxhimit
 Departamenti i Financës
 Departamenti i Kontabilitetit
 Departamenti i Marketingut

Shiko edhe

 Universiteti i Tiranës
 Fakulteti i Shkencave të Natyrës
 Fakulteti i Drejtësisë
 Fakulteti i Gjuhëve të Huaja
 Fakulteti i Shkencave Sociale 
 Fakulteti i Histori-Filologji

 Lidhje të jashtme 
 Faqja zyrtare e Fakultetit

 Burim i të dhënave 

Kategoria:Fakultete
Kategoria:Universiteti i Tiranës